เศรษฐกิจอินเดียจะกลับมาเติบโตในระดับสูงอีกครั้ง ในปีหน้า และปีต่อๆ ไป
รายงานจากอินเดียระบุว่า เศรษฐกิจอินเดียจะกลับมาเติบโตในระดับสูงได้อีกครั้งในปีหน้าและปีต่อๆ ไป โดยเฉพาะอย่างยิ่ง หากรัฐบาลช่วยเร่งดำเนิ
เมื่อปีที่แล้ว เศรษฐกิจอินเดียเติบโตในอัตราที่ลดลง เช่นเดียวกับประเทศอื่นๆทั่วโลก แต่รายงานล่าสุดของรัฐบาลอินเดียประเมินว่า อัตราการเจริญเติบโตทางเศรษฐกิจของประเทศเมื่อปีงบประมาณที่แล้วอาจจะยังสูงกว่าประเทศอื่นๆ มาก คุณ Ashok Chawla เจ้าหน้าที่ระดับสูงของกระทรวงการคลังอินเดียผู้จัดทำรายงานดังกล่าวคาดว่า อัตราการเจริญเติบโตทางเศรษฐกิจอินเดีย เมื่อปีงบประมาณที่แล้วน่าจะอยู่ที่เกือบ7% อย่างไรก็ตามยังไม่สามารถคาดการณ์ตัวเลขที่แน่นอนได้ รายงานยังบอกด้วยว่า เศรษฐกิจอินเดียอาจเติบโตได้ถึงเกือบ9% ซึ่งเป็นตัวเลขเดียวกับช่วงก่อนเกิดวิกฤตเศรษฐกิจ นอกจากนี้ รายงานของกระทรวงการคลังอินเดียระบุว่าการเร่งดำเนินการปฏิรูปเศรษฐกิจ คือปัจจัยสำคัญประการหนึ่งในการกระตุ้นการเติบโตโดยเฉพาะในส่วนของการขายหุ้นในกิจการที่รัฐบาลเป็นเจ้าของนะครับโดยรายงานดังกล่าวแนะนำให้รัฐบาลจัดสรรเงินมูลค่า 5พันล้านดอลล่าร์ต่อปีในโครงการแปรรูปรัฐวิสาหกิจ ซึ่งก่อนหน้านี้ถูกขัดขวางอย่างหนักจากพรรคการเมืองฝ่ายซ้ายอินเดีย ในขณะเดียวกัน มีแรงกดดันให้รัฐบาลอินเดียลดการสนับสนุนธุรกิจน้ำมันอาหารและปุ๋ย ซึ่งรัฐบาลก็กำลังดำเนินการในเรื่องนี้ทีละขั้นตอนเริ่มจากการขึ้นราคาน้ำมันราว 10% เมื่อช่วงสัปดาห์ที่แล้ว รายงานฉบับนี้ ยังกระตุ้นให้มีการลงทุนจากต่างชาติมากขึ้นในธุรกิจประกันธนาคาร ความมั่นคงและธุรกิจขายปลีกของอินเดีย อย่างไรก็ตาม รายงานเตือนว่ายอดการขาดดุลงบประมาณของมากกว่า 6% ของรัฐบาลนั้น เป็นตัวเลขที่สูงเกินไปและควรลดลงให้เหลือยอดขาดดุลเพียงครึ่งหนึ่ง และในวันพรุ่งนี้ รัฐบาลอินเดียจะนำเสนอร่างงบประมาณใหม่เป็นครั้งแรกนับตั้งแต่กลับสู่อำนาจในเดือนพฤษภาคม ซึ่งคงจะทำให้พอมองเห็นภาพรวม ของแผนการปฏิรูปเศรษฐกิจอินเดียได้ว่าก้าวหน้าไปแล้วแค่ไหน